साहित्यिक सृजन और साहित्यिक राजनीति के भारतीय गलियारों से दूर विदेश में रहते हुए और विदेश में मौन लेखनकार्य करते हुए जब मैं भारतीय हिन्दी साहित्य जगत् पर दृष्टि डालता हूँ, तो पाता हूँ कि जगदीश्वर चतुर्वेदी ने नामवर सिंह को फ़िनोमिना के रूप में देखने दिखाने का लगभग ठीक ही काम किया है, लेकिन अगर वे अपने विश्लेषण (या मूल्यांकन जो भी कहें) को घुमावदार और चाशनी वाली शैली से बचाते, तो ज़्यादा ठीक होता । नामवर जी ने चाहे बहुत कम और बहुत पहले लिखा हो, लेकिन इस बात से कौन इनकार कर सकता है कि उन्होंने हिन्दी आलोचना को चिन्तन दिया है – गम्भीर चिन्तन, जो सबको चिन्तन के लिये बाध्य करता है । आज कठिनाई यह है कि हिन्दी में आलोचना का तो अभाव है ही, चिन्तन का और भी अभाव है, जिसका नतीजा सबके सामने है ।